钦定古今图书集成/明伦汇编/氏族典/第145卷 > 《廖用贤尚友录》 > 孙亮
## 钦定古今图书集成/明伦汇编/氏族典/第145卷 > 《廖用贤尚友录》 > 孙亮

按《吴志孙亮传》：“亮字子明，权少子也。权春秋高而亮
最少，故尤留意。赤乌十三年，和废，遂立亮为太子。太
元元年，权寝疾，征大将军诸葛恪为太子太傅，会稽
太守滕引为太常，并受诏辅太子。明年权薨，太子即
尊号，大赦改元，以恪为帝太傅，引为卫将军，领尚书
事。二年冬十月，孙峻杀恪于殿堂，以峻为丞相。十一”
月，有大鸟五见于春申，明年改元五凤。太平元年，峻
卒。以从弟偏将军𬘭为侍中、武卫将军，领中外诸军
事，大赦，改元。十一月，以𬘭为大将军、假节，封永康侯。
二年夏四月，亮亲政事。𬘭所表奏，多见难问。三年，亮
以𬘭专恣，与太常全尚、将军刘承谋诛𬘭。九月戊午，
𬘭以兵取尚，遣弟恩攻杀承于苍龙门外，召大臣会
宫门，黜亮为会稽王。〈按孙休传永安三年黜为候官侯遣之国道自杀〉